Ïakynduh ki nongïalam KJP Assembly ïa u CM ba sngewnguh ai shuti Thomas Jones\nShillong, Naiwieng 28: Ki nongïalam ka KJP Assembly ba kynthup ïa u Moderator, u Rev. SS Majaw, u Senior Administrative Secretary, u Rev. NS Phawa bad kiwei kiwei ki nongïalam ki la leit ïa u Myntri Rangbah ka jylla, u Dr. Mukul Sangma ban ai khublei bad pynpaw ka jingsngewnguh halor ka jingai shuti ka sorkar jylla ïa ka 22 tarik u Jylliew kaba dei ka sngi ha kaba u Rev. Thomas Jones, u Missionary na ri Wales u la wan ïuh kjat ha Sohra.\nLah ban kdew hangne ba ka jingïalang jong ka kynhun Myntri ka sorkar MUA-II, kaba la long ha ka 17 tarik mynta u bnai ka la rai ban ai shuti ïa ka 22 tarik u Jylliew man la ka snem, kum ka dak ban kynmaw burom ïa u Rev. Thomas Jones, uba la ju tip kum u Kpa ki dak thoh dak pule Khasi.\nU Rev. Thomas Jones, udei u Missionary ba nyngkong eh jong ka Balang Presbyterian na Wales uba la wan poi ha Ri Khasi ha ka 22 tarik u Jylliew ka snem 1841, haba u la ïuh kjat ha Sohra ban sdang ïa ka kam Ission jong ka Balang. Hynrei hadien haba u la ïohi ba ki Khasi kim don ïa ki dak thoh dak pule la ki jong bad ki pyndonkam da ki dak Bengali, u la thaw la ki jong ki dak thoh dak pule ne ki alphabet da kaba pyndonkam da ki dak thoh ne dak pule Roman. Dei naduh katei ka por haduh mynta ba ki Khasi ki la pyndonkam da kine ki alphabet ba shna u Thomas Jones. Namarkane ka daw la tip ïa u Rev. Thomas Jones kum u Kpa ki alphabet Khasi. Nalorkata u Thomas Jones u la seng ruh ïa ki Lower Primary School ha Mawsmai, Mawmluh bad Sohra.